text: আখাউড়া–লাকসাম–চট্টগ্রাম রেলপথ হচ্ছে বাংলাদেশ রেলওয়ের অধীনস্ত বাংলাদেশের একটি মিটার-গেজ রেলপথ যেটি আখাউড়াকে বন্দর শহর চট্টগ্রামের সঙ্গে যুক্ত করেছে। এই রেলপথের লাকসাম জংশন থেকে একটি শাখা রেলপথ চাঁদপুর এবং আরেকটি নোয়াখালী পর্যন্ত গেছে। তাছাড়া ফেনী জংশন থেকে একটি শাখা রেলপথ বিলোনিয়া পর্যন্ত গিয়ে ভারতের সাথে সংযুক্ত ছিল, তবে ২০২১ সাল অব্দি রেলপথটি বন্ধ অবস্থায় আছে।
  
  ইতিহাস
  আসাম থেকে চা চট্টগ্রাম বন্দরে পরিবহনের জন্য রেলপথ নির্মান শুরু হয় ১৮৯১ সালে। ১৮৯৫ সালে চট্টগ্রাম–কুমিল্লা অংশ চালু হয় এরপর ১৮৯৭–৯৮ সালে আখাউড়া হয়ে বদরপুর পর্যন্ত রেলপথ স্থাপিত হয়। ১৯০৩ সালে লামডিং অংশ চালু হয়।
  
  কক্সবাজার ও গুনদুম সংযোগ
  চট্টগ্রামের দোহাজারী থেকে রামু হয়ে কক্সবাজার পর্যন্ত ৯৯.৩ কিলোমিটার এবং রামু থেকে মায়ানমারের নিকট গুন্দুম পর্যন্ত ২৮.৯৬ কিলোমিটার রেলপথ নির্মাণ করা হবে। অর্থাৎ প্রকল্পের আওতায় মোট ১২৭.৬৬ কিলোমিটার সিঙ্গেল লাইনকে ডুয়েল গেজ ট্র্যাক নির্মাণ করা হবে। যে কারণে অবিশ্বাস্যভাবে ব্যয় বাড়ছে। এটি ট্রান্স এশিয়ান রেলওয়ের সঙ্গে সম্পর্ক স্থাপন করবে।
  
  আগরতলা সংযোগ
  ভারত সরকার ও বাংলাদেশ সরকার আগরতলার সঙ্গে আখাউড়ার মধ্যে রেল সংযোগ ঘটাতে ১৪ কিমি রেলপথ তৈরির সিদ্ধান্ত নিয়েছে। রেল যাবে আগরতলা রেলওয়ে স্টেশন হয়ে সিদ্ধিআশ্রম, বাধারঘাট, চাড়িপারা, নিশ্চিন্তপুর হয়ে বাংলাদেশের গঙ্গাসাগর রেলওয়ে স্টেশন। সেখান থেকে যাবে আখাউড়া জংশন। নিশ্চিন্তিপুর হবে সীমান্ত রেল স্টেশন। নিশ্চিন্তিপুর থেকে গঙ্গাসাগর স্টেশনে নতুন করে পাতা হবে রেলপথ। সেখান থেকে আগের পথের পাশ ধরে রেল যাবে আখাউড়া জংশন পর্যন্ত। কলকাতা থেকে আগরতলার দূরত্ব ১৬৫০ কিলোমিটার। আর এই রেলপথ গঠিত হলে আগরতলা ও কলকাতার দূরত্ব হবে ৫০০ কিমি। এই রেলপথ দ্বারা চট্টগ্রাম বন্দর ও আশুগঞ্জ বন্দর ব্যবহার করতে পারবে ত্রিপুরা ও উত্তর-পূর্ব ভারত।
  
  তথ্যসূত্র
  
  বিষয়শ্রেণী:বাংলাদেশের ডুয়েলগেজ রেলপথ
  বিষয়শ্রেণী:বাংলাদেশের মিটারগেজ রেলপথ
title: আখাউড়া-লাকসাম-চট্টগ্রাম রেলপথ